作者:趙居貞
標題:雲門山投龍詩
內容:曉登雲門山，直上一千尺。絕頂彌孤聳，盤途幾傾窄。前對豎裂峰，下臨削成壁。陽巘靈芝秀，陰崖半天赤。大壑靜不波，渺溟無際極。是時雪初霽，冱寒水更積。披展送龍儀，甯安服狐白。沛恩惟聖主，祈福在方伯。三元章醮升，五域□□覿。帟幕翠微亙，機茵丹洞闢。祝起鳴天鼓，拜傳端素冊。霞間朱紱縈，嵐際黃裳襞。玉策奉誠信，仙佩俟奔驛。香氣入岫門，瑞雲出岩石。至誠必招感，大福旋來格。空中忽神言，帝壽萬千百。